Tina (34) jobber i landets best betalte yrke. Her er hele listen
Se hele oversikten: Disse yrkesgruppene tjener mest – og minst. – Jeg skal ikke legge skjul på at vi er heldige som har godt betalte jobber, sier Tina Birgitte Hognestad.  34-åringen jobber i landets best betalte yrke, ifølge årets tall for Statistisk sentralbyrå (SSB). Nylig publiserte SSB tall fra 2023 som viser gjennomsnittslønnen i landets jobber. Se oversikt lenger ned i saken. På toppen av listen troner ledere av olje- og gassutvinning med en gjennomsnittlig månedslønn på 125.930 kroner – hvilket utgjør en årslønn på 1,5 millioner kroner. Neste på listen er handels- og skipsmeglere med en månedslønn på 123.560 kroner. Hognestad har en bachelorgrad i pedagogikk og en mastergrad i HR-ledelse. Det var dermed ikke gitt at hun skulle ende opp hos olje- og gasselskapet Equinor. Men i 2015 kom hun inn i bransjen, den gang som graduate innen HR. Og siden den gang har hun klatret og fått nye muligheter internt: De siste to og et halvt årene har hun jobbet som leder for rekruttering i Equinor. De gode lønnsbetingelsene var ikke avgjørende for at hun valgte jobben, sier hun. – For meg var det viktigste å komme meg inn i en industri og et selskap som jobber bredt og globalt, hvor jeg kan reise og få utviklingsmuligheter.  Gjennomsnittlig månedslønn økte med 6 prosent fra 2022 til 2023. Det er den høyeste lønnsveksten på over 20 år, ifølge SSB. For menn var gjennomsnittlig brutto månedslønn i fjor 59.460 kroner uavhengig av sektor. For kvinner var summen 52.530 kroner. Det er verdt å merke seg at gjennomsnittslønnen ikke alltid er representativ for flertallet av jobbene i enkelte yrker, sier SSBs Knut Snellingen Bye. – Det gjelder blant annet flere av de høytlønnede yrkene med mye bonuser. Noen av disse yrkesgruppene er ofte små og kan bli påvirket av enkelte høye lønninger. Slik som handels- og skipsmeglere der mye av bonusene er samlet på et fåtall jobber som påvirker gjennomsnittet for hele gruppen, sier han. Lederne i olje og gass fikk høyest gjennomsnittlig månedslønn i 2022 fordi bonusene deres økte mye, sier Bye. I 2023 beholder de øverste plassen. – Men bonusene deres i snitt har ikke økt på samme måte som i 2022, og den prosentvise veksten deres i månedslønn er lavere enn for arbeidsmarkedet samlet sett. Dermed er avstanden i gjennomsnittlig månedslønn ned til noen av de andre best betalte yrkene blitt mindre i 2023. I nedre enden av lønnsskalaen finner vi blant andre gatekjøkken- og kafémedarbeidere, hjelpearbeidere i husdyrproduksjon, servitører og intervjuere. Sjekk lønnen til ditt nåværende (eller fremtidige) yrke i tabellen under. Kjønnsforskjeller er ikke tatt med her: Hun er ikke overrasket over at hennes yrkesgruppe, ledere av olje- og gassutvinning, er lønnsvinnere i år. – Denne industrien er drevet av en bransje som skal tjene penger, og lønningene vil til en viss grad speile det. Jeg tenker det er et resultat av industrien vår, vi er en industri som genererer mye inntekt. Hun ønsker ikke å gå ut med årslønnen sin. – Men du vil si den er god? – Absolutt, jeg har ingenting å klage på, smiler hun. Hognestad trives godt på arbeidsplassen i Stavanger, og tror mange ikke er klar over at det ikke er nødvendig med fagbakgrunn for å få jobb i oljebransjen: – Det er mange yrkesgrupper som ikke er opplagt å se for seg i vår industri. Én ting er fagoperatørene og ingeniørene, men vi trenger også annen kompetanse for å få maskineriet til å gå rundt, sier hun og nevner blant annet språk og psykologi.  Hennes beste tips til dem som vil klatre karrieremessig, er å være fleksibel og takke ja til alle muligheter som kommer. – Lønn er nok positivt for å trekke folk til en stilling, men jeg tror det er andre ting som er avgjørende for å bli værende i stillingen, avslutter hun.
Statistisk sentralbyrå (SSB) publiserer gjennomsnittslønnen for norske yrker i 2023. Ledere i olje- og gassutvinning tjener mest, med en månedslønn på 125.930 kroner. Handels- og skipsmeglere kommer på annenplass. Månedslønnen økte med 6 prosent fra 2022, den høyeste veksten på over 20 år. Lavest betalte yrker inkluderer gatekjøkken- og kafémedarbeidere, servitører og hjelpearbeidere.